Torsdag den 18. dec. 2020

Statusmail fra KOMBIT

Du finder denne og øvrige statusmails fra KOMBIT på følgende side på Aulainfo.dk

<https://aulainfo.dk/guide-til-projektledere/projektstatus/>

Du modtager denne mail, fordi du hos KOMBIT og Netcompany er registreret som projektleder for Aula enten på skole- eller dagtilbudsområdet, eller du er oprettet som supportberettiget bruger.

Hvis du har ændringer til projektleder-kontaktoplysninger, kan du sende dem til KOMBIT på aula@kombit.dk, mens ændringer til supportberettigede brugere skal meldes til Netcompany som et service request.

Indhold

[Aula generelt 2](#_Toc59180753)

[Glædelig jul og godt nytår 2](#_Toc59180754)

[Release 2.1 på trapperne 2](#_Toc59180755)

[Indhold af release 2.2. 3](#_Toc59180756)

[Fornyet tilslutning 3](#_Toc59180757)

[Webinarer vedrørende Aulas produktstrategi 3](#_Toc59180758)

[Omorganisering i Aula-teamet 3](#_Toc59180759)

[Aula dagtilbud 4](#_Toc59180760)

[Ibrugtagning i en corona-tid 4](#_Toc59180761)

[Adgang til uddannelsesmiljø 4](#_Toc59180762)

[Hjælp til anvendelsesstrategi i dagtilbud 5](#_Toc59180763)

[Viden og materialer 5](#_Toc59180764)

# Aula generelt

## Glædelig jul og godt nytår

Så blev det tid til årets sidste statusmail. Året 2020 lakker mod enden – og sikke et år det har været!

I år blev Aula – i modsætning til sidste år - ikke et de mest googlede ord, men det betyder jo ikke, at der har været stille. Nye releases, konsolidering – og for nogle kommuner ibrugtagning – på skoleområdet, forberedelse af dagtilbud, brug af Aula i en coronatid, prisstigning og ny tilslutning, udvikling af produktstrategi, oprettelse af brugerpaneler og faggrupper, tvister, kritik, prioriteringsøvelser, udskiftning i projektgruppen og i øvrigt alt muligt andet. Det har Aula-projektet i KOMBIT blandt andet brugt tiden på, og vi ved, at hvis kommunerne skulle lave en tilsvarende liste, ville den sikkert være endnu længere.

I bund og grund håber vi i KOMBIT jo nok på et lidt roligere 2021, og vi forestiller os, at kommunerne har det på samme måde. 2021 vil jo desværre nok byde på mere corona-uforudsigelighed, men derudover forventer vi også nye releases, som forhåbentligt kan forbedre tilfredsheden med Aula.

KOMBIT forventer, at den nye produktstrategi, som kommunerne vil blive præsenteret for i begyndelsen af 2021, vil gøre det nemmere og mere gennemskueligt og forudsigeligt i hvilken retning Aula-udviklingen vil gå. Fra KOMBITs side vil vi arbejde for, at der kommer en længere tidshorisont, så det som kommune bliver nemmere at planlægge i forhold til Aula. Og det er også et mål, at Aulas vigtigste interessenter – ikke mindst Aula-kontakterne i kommunerne – i højere grad end før vil blive inddraget og hørt i beslutningsprocesserne omkring Aula.

Derudover vil 2021 byde på en lang række farveller. I KOMBIT vil projektgruppen løbende blive nedjusteret, efterhånden som der ikke længere er helt det samme behov for implementerings- og kommunikationsressourcer. Og i kommunerne er mange af projektlederne allerede for længst blevet kastet på andre opgaver.

Fra KOMBITs side takker vi for godt samarbejde, for konstruktiv kritik og for jeres hjælp i året, der gik. Og tævene tager vi med og til efterretning – både dem vi selv mener vi har fortjent, og dem vi ikke synes, at vi har. Man kan sige meget om at arbejde med Aula – men kedeligt er det aldrig.

Rigtig glædelig jul og godt nytår!

## Release 2.1 på trapperne

Som bekendt byder weekenden på årets sidste opdatering – som blandt andet indeholder de længe ventede forbedringer til komme/gå.

[Releasebeskrivelsen ligger her](https://aulainfo.dk/wp-content/uploads/Releasemail-2.1.pdf), og I skulle også meget gerne alle sammen have modtaget den pr. mail – nu. Vi beklager, at den landede i jeres mailboks lidt senere end forventet på grund af en fejl-40 fra afsenderens side. Tak for de mange mails angående det – også de humoristiske 😉.

Der er lavet en kort video omkring forbedringerne i releasen. [Den kan I finde her.](https://aulainfo.dk/wp-content/uploads/Releasevideo-2.1.mp4)

Sammenlægning og opsplitning kommer i slutningen af januar

Som [tidligere udmeldt vil den funktionalitet](https://aulainfo.dk/wp-content/uploads/Aula-statusmail-uge-47-2020.pdf), der muliggør sammenlægning og opsplitning af institutioner i Aula komme med en release, der er planlagt til tredje uge af januar.

## Indhold af release 2.2.

Indholdet af release 2.2 er ved at blive lagt fast og forhandlet igennem med Netcompany. Der er ikke noget, der er skrevet under, så endnu skal alt tages med et gran salt, men som det ser ud lige nu vil releasen komme i slutningen af marts og indeholde forbedringer til beskedmodulet, sikre filer og komme/gå. Derudover står det fast, at release 2.2. vil indeholde funktionalitet, der vil gøre, at Aula kan bruges på bosteder. Det er den funktionalitet, der blev beskrevet [i statusmailen i uge 48.](https://aulainfo.dk/wp-content/uploads/Aula-statusmail-uge-48-2020.pdf)

## Fornyet tilslutning

Deadlinen for den fornyede tilslutning var som bekendt i fredags den 11. december 2020, og de fleste kommuner har nu tilsluttet sig. Tak for det. Enkelte mangler endnu at få underskrevet og indsendt, men KOMBIT har ikke hørt fra nogen, at de ikke planlægger at underskrive.

## Webinarer vedrørende Aulas produktstrategi

Som nævnt i tidligere forløb er der de seneste måneder blevet arbejdet intensivt på at få opdateret produktstrategien for Aula. Dette inkluderer temaer som mission, målgrupper og ikke mindst prioriteringsparametre. Produktstrategien er blevet udarbejdet af Aulas kommunale styregruppe og har været i høring og til debat hos Aulas faggruppe på deres tre møder i december.

Produktstrategien vil blive præsenteret for kommunerne i januar og i den forbindelse vil der blive afholdt fem webinarer, hvor medlemmer af styregruppen vil præsentere resultaterne. Tilmeldingslinket til webinarerne vil blive udsendt efter nytår, men du kan allerede nu med fordel sætte kryds i kalenderen. Webinarerne vil blive afholdt på følgende tidspunkter:

* 21. januar 2021 fra 11:00 – 12:00
* 22. januar 2021 fra 10:30 – 11:30
* 25. januar 2021 fra 10:00 – 11:00
* 27. januar 2021 fra 13:00 – 14:00
* 29. januar 2021 fra 10:30 – 11:30

## Omorganisering i Aula-teamet

Med Aula godt på vej til at være i drift på dagtilbudsområdet bliver der omorganiseret i Aula-teamet i KOMBIT. Implementeringskonsulent Anna Hasselbalch forlader både teamet og KOMBIT ved årsskiftet. De opgaver der er tilbage på implementeringsområdet, vil fremadrettet blive varetaget af Mathilde Illum Aastrøm og Susanne Rasmussen.

Desuden går Line Hansen Bertelsen på barsel i midten af januar. Lines opgaver bliver dels overdraget til en ny kollega på Aula - Gudrun Søborg Vinther - og dels fordelt mellem it-konsulenterne.

Jakob Geitner-Andersen og Anders Fausbøl, som har hjulpet på Aula som eksterne konsulenter bliver udfaset over de kommende måneder. Til gengæld kommer en anden ny intern it-konsulent til Aula – Andreas Laursen, som starter i begyndelsen af januar.

Faseskift og ibrugtagning betyder naturligvis også en del udskiftninger i kommunerne. Til februar vil Aula-projektet udsende et spørgeskema, hvor vi beder alle om at fortælle, hvem der fremadrettet skal være Aula-projektets kontaktperson på dagtilbudsområdet – det vi kalder den ”systemansvarlige”.

I løbet af første kvartal af 2021 forventer KOMBIT, at antallet af de nyheder og informationer, som Aula-projektet har behov for at dele med jer i kommunerne falder. I den forbindelse regner KOMBIT med efterhånden at nedsætte frekvensen af statusmails.

På samme vis vil behovet for KLIK blive mindre, og KOMBIT forventer, at antallet af KLIK-opgaver i fremtiden bliver ret begrænset.

# Aula dagtilbud

## Ibrugtagning i en corona-tid

Som beskrevet i sidste uge er uddannelsen i Aula på dagtilbudsområdet nu afsluttet og ibrugtagningen er i fuld gang. Men naturligvis giver Coronaen svære betingelser, og nogle kommuner har da også meldt ind, at de af den grund enten vil udskyde ibrugtagningen op til et par måneder, lade det være op til institutionerne, hvornår de går i gang med at bruge Aula, eller forholder sig afventende, indtil de bliver klogere på, hvad der sker efter nytår.

KOMBIT har derfor aftalt med Netcompany, at de vil behandle serviceanmodninger vedrørende skift af adgangsdato inden for fem hverdage i stedet for de normale 12. Og hvis en kommune har brug for en endnu hurtigere ekspedition, vil Netcompany, så vidt muligt, også prøve at imødekomme dette. I skal dog fortsat melde det ind i så god tid som muligt.

Hvis man vælger at skyde den praktiske ibrugtagning, men fortsat følger den oprindelige tekniske udrulningsplan er det naturligvis vigtigt, at man husker, at forældre vil kunne se dagtilbudsbørn i Aula, hvis de også har skolebørn. Derfor er det nok en god ide så at informere brugerne om, at de skal vente med at bruge Aula.

## Adgang til uddannelsesmiljø

Som tidligere udmeldt er det meningen af adgangen til uddannelsesmiljøet lukker den 1. marts 2021. På baggrund af Corona og at nogle kommuner i den forbindelse har valgt at skyde i brugtagning har Aula-projektet fået en del spørgsmål til om denne dato kan ændres.

Det koster ca. 50.000 kr. om måneden at holde liv i uddannelsesmiljøet, og derfor er dette naturligvis et økonomisk spørgsmål. KOMBIT vil i begyndelsen af januar udsende et spørgeskema til alle kommuner for at finde ud af, hvor stort ønsket og behovet for udvidet adgang er blandt kommunerne. Resultatet af denne undersøgelse vil blive forelagt styregruppen på deres møde den 19. januar 2021, hvor de vil blive bedt om at tage stilling til, om lukningen af uddannelsesmiljøet skal udskydes.

## Hjælp til anvendelsesstrategi i dagtilbud

På baggrund af erfaringerne fra skoleområdet har KL fået udviklet en værktøjskasse, som dagtilbud og forvaltninger kan bruge til at få skubbet brugen af Aula godt i gang.

Værktøjskassen er udviklet i samarbejde med Implement Consulting Group og er målrettet dagtilbudsledere og -medarbejdere og medarbejdere i kommunernes forvaltninger.

Hvis du har spørgsmål til værktøjskassen kan du kontakte Caroline Bak Nygaard fra KL på [cabn@kl.dk](mailto:cabn@kl.dk).

Du [kan læse mere om værktøjskassen her.](https://aulainfo.dk/medarbejdere/vaerktoejskasse-kan-hjaelpe-dagtilbud-paa-vej-med-aula/)

# Viden og materialer

Hvis du ligger inde med materiale – eller andet som du mener kan skabe værdi hos andre – må du meget gerne skrive til [aula@kombit.dk](mailto:aula@kombit.dk). Det er helt ok, at materialet måske ikke er helt finpudset eller kun må distribueres med bestemte forbehold.

KOMBIT og Aula-teamet vil også gerne høre fra dig, hvis du savner noget i statusmailen – er der noget vi skal gøre mere af eller mindre af? Send gerne dit input til [aula@kombit.dk](mailto:aula@kombit.dk), så vi sammen sikrer, at statusmailen hele tiden er relevant og læsbar.